b'\n_START_ARTICLE_\nK\xc3\xa4ym\xc3\xa4l\xc3\xa4t Japanissa\n_START_PARAGRAPH_\nJapanissa on yleisesti k\xc3\xa4yt\xc3\xb6ss\xc3\xa4 kahdentyyppisi\xc3\xa4 k\xc3\xa4ym\xc3\xa4l\xc3\xb6it\xc3\xa4. Vanhin tyyppi on yksinkertainen kyykkyk\xc3\xa4ym\xc3\xa4l\xc3\xa4, joka on edelleen yleinen julkisissa k\xc3\xa4ym\xc3\xa4l\xc3\xb6iss\xc3\xa4. Toisen maailmansodan j\xc3\xa4lkeen nykyaikaiset, l\xc3\xa4nsimaalaistyyliset vett\xc3\xa4 k\xc3\xa4ytt\xc3\xa4v\xc3\xa4t WC:t ja pisuaarit ovat yleistyneet. T\xc3\xa4m\xc3\xa4nhetkinen l\xc3\xa4nsimaalaistyylisen k\xc3\xa4ym\xc3\xa4l\xc3\xa4n kehittynein muoto on bidee-WC, jollainen oli maaliskuuhun 2010 menness\xc3\xa4 asennettu 72 prosenttiin japanilaisista kodeista. Japanissa t\xc3\xa4llaisia bideit\xc3\xa4 kutsutaan yleisesti nimell\xc3\xa4 washlet (jap. \xe3\x82\xa6\xe3\x82\xa9\xe3\x82\xb7\xe3\x83\xa5\xe3\x83\xac\xe3\x83\x83\xe3\x83\x88, woshuretto), joka on Toton luoma tuotenimi ja johon on liitetty lukuisia kehittyneit\xc3\xa4 ominaisuuksia, joita harvoin n\xc3\xa4hd\xc3\xa4\xc3\xa4n Aasian ulkopuolella. Mallista riippuen WC:t on ohjelmoitu nostamaan kantensa, kun mahdollinen k\xc3\xa4ytt\xc3\xa4j\xc3\xa4 havaitaan l\xc3\xa4hist\xc3\xb6ll\xc3\xa4, pesem\xc3\xa4\xc3\xa4n k\xc3\xa4ytt\xc3\xa4j\xc3\xa4n per\xc3\xa4aukon ymp\xc3\xa4rys tai h\xc3\xa4pyalue (my\xc3\xb6s k\xc3\xa4ytt\xc3\xa4en hierovia tai sykkivi\xc3\xa4 toimintoja), kuivaamaan k\xc3\xa4ytt\xc3\xa4j\xc3\xa4n alap\xc3\xa4\xc3\xa4n toimituksen j\xc3\xa4lkeen l\xc3\xa4mpim\xc3\xa4ll\xc3\xa4 ilmalla, huuhtelemaan itsens\xc3\xa4 automaattisesti ja sulkemaan kantensa k\xc3\xa4yt\xc3\xb6n j\xc3\xa4lkeen.\n_START_SECTION_\nHistoria\n_START_PARAGRAPH_\nJ\xc5\x8dmon-kaudella asutuskeskuksia rakennettiin hevosenkeng\xc3\xa4n muotoon, niin ett\xc3\xa4 kyl\xc3\xa4n keskelle j\xc3\xa4i keskusaukio ja sen ymp\xc3\xa4rille ker\xc3\xa4ttiin j\xc3\xa4tekasoja. N\xc3\xa4ist\xc3\xa4 j\xc3\xa4tekasoista on l\xc3\xb6ydetty fossilisoituneita ihmisen tai koiran ulosteita eli koproliittej\xc3\xa4. T\xc3\xa4m\xc3\xa4 osoittaa, ett\xc3\xa4 j\xc3\xa4tekasoja k\xc3\xa4ytettiin k\xc3\xa4ym\xc3\xa4l\xc3\xb6in\xc3\xa4. Varhaisimmat viem\xc3\xa4rij\xc3\xa4rjestelm\xc3\xa4t rakennettiin Japanissa Yayoi-kaudella (noin 300 eaa.\xe2\x80\x93250 jaa.). N\xc3\xa4it\xc3\xa4 j\xc3\xa4rjestelmi\xc3\xa4 k\xc3\xa4ytettiin suuremmissa asutuskeskuksissa, luultavasti yhdess\xc3\xa4 k\xc3\xa4ym\xc3\xa4l\xc3\xb6iden kanssa. Mahdollinen 200-luvun alun rituaalipaikka, joka on saattanut my\xc3\xb6s olla juoksevaa vett\xc3\xa4 k\xc3\xa4ytt\xc3\xa4nyt WC, on l\xc3\xb6ydetty Sakuraista Naran prefektuurista. Toinen, arkeologien yksityiskohtaisesti tutkima k\xc3\xa4ym\xc3\xa4l\xc3\xa4paikka l\xc3\xb6ydettiin Fujiwara-palatsin alueelta Kashiharasta. Alue oli Japanin ensimm\xc3\xa4isen keisarillisen p\xc3\xa4\xc3\xa4kaupungin sijaintipaikka vuosina 694\xe2\x80\x93710. _NEWLINE_Nara-kaudella 700-luvulla rakennettiin viem\xc3\xa4rij\xc3\xa4rjestelm\xc3\xa4 maan p\xc3\xa4\xc3\xa4kaupunkiin Naraan. Se koostui 10\xe2\x80\x9315 senttimetri\xc3\xa4 leveist\xc3\xa4 virroista, joiden p\xc3\xa4\xc3\xa4ll\xc3\xa4 henkil\xc3\xb6 voi kyykisty\xc3\xa4 jalat virran molemmin puolin ja toimittaa asiansa. Puisia tikkuja k\xc3\xa4ytettiin WC-paperin vastineena. Aiemmin puhdistamiseen oli k\xc3\xa4ytetty merilev\xc3\xa4\xc3\xa4, mutta Edo-kauteen menness\xc3\xa4 japaninpaperista valmistettu WC-paperi oli korvannut n\xc3\xa4m\xc3\xa4 keinot. Vuoristoalueilla k\xc3\xa4ytettiin my\xc3\xb6s puisia kaapimia ja suuria lehti\xc3\xa4. Usein k\xc3\xa4ym\xc3\xa4l\xc3\xa4t rakennettiin virtaavan veden ylle; yksi ensimm\xc3\xa4isist\xc3\xa4 tunnetuista vesikloseteista rakennettiin Akitan linnaan jo 700-luvulla paikalle ohjatun virran ylle. Historiallisesti kuoppak\xc3\xa4ym\xc3\xa4l\xc3\xa4t olivat kuitenkin yleisempi\xc3\xa4, sill\xc3\xa4 ne sallivat ulosteen k\xc3\xa4yt\xc3\xb6n lannoitteena, mik\xc3\xa4 oli t\xc3\xa4rke\xc3\xa4\xc3\xa4 maassa, jossa buddhalaisuus ja siihen liittyv\xc3\xa4 vegetarismi eiv\xc3\xa4t suosineet karjan k\xc3\xa4ytt\xc3\xb6\xc3\xa4 ruoaksi (vaikka merenel\xc3\xa4v\xc3\xa4t ovatkin aina olleet merkitt\xc3\xa4v\xc3\xa4 osa japanilaista ruokavaliota). Rikkaiden ihmisten k\xc3\xa4ym\xc3\xa4l\xc3\xa4j\xc3\xa4tteit\xc3\xa4 myytiin muita korkeampaan hintaan, sill\xc3\xa4 heid\xc3\xa4n ruokavalionsa oli muita laadukkaampi. Erilaiset historialliset dokumentit 800-luvulta kuvaavat puhtaan- ja j\xc3\xa4teveden kanavien rakentamista varten s\xc3\xa4\xc3\xa4dettyj\xc3\xa4 lakeja ja kertovat yksityiskohtaisesti k\xc3\xa4ym\xc3\xa4l\xc3\xa4j\xc3\xa4tteiden k\xc3\xa4sittelytavoista._NEWLINE_\xc2\xbbVangit tulee ohjata puhdistamaan viem\xc3\xa4rit palatsissa ja valtion virastoissa sek\xc3\xa4 k\xc3\xa4ym\xc3\xa4l\xc3\xa4t id\xc3\xa4ss\xc3\xa4 ja l\xc3\xa4nness\xc3\xa4 aamulla sateisen y\xc3\xb6n j\xc3\xa4lkeen.\xc2\xbb _NEWLINE_(Ker\xc3\xa4ttyj\xc3\xa4 tulkintoja hallintolaeista)_NEWLINE_Ihmisen tuottaman j\xc3\xa4tteen myyminen lannoitteeksi harvinaistui voimakkaasti toisen maailmansodan j\xc3\xa4lkeen, sek\xc3\xa4 hygieniasyist\xc3\xa4 ett\xc3\xa4 kemiallisten lannoitteiden yleistymisen vuoksi. Alle yksi prosentti j\xc3\xa4tteist\xc3\xa4 k\xc3\xa4ytet\xc3\xa4\xc3\xa4n lannoitteena._NEWLINE_ Japanissa on ollut historiallisesti huomattavasti korkeampi hygieniataso kuin esimerkiksi Euroopassa, ja ihmisten tuottamien j\xc3\xa4tteiden j\xc3\xa4rjestelm\xc3\xa4llinen hoito on ollut yleist\xc3\xa4, kun taas Euroopassa j\xc3\xa4tteet heitettiin yksinkertaisesti kaduille pitk\xc3\xa4n aikaa maanosan historiassa. Ensimm\xc3\xa4isen Edossa vierailleen l\xc3\xa4nsimaalaisen onkin sanottu j\xc3\xa4rkyttyneen kaupungin puhtaudesta._NEWLINE_Okinawalla k\xc3\xa4ym\xc3\xa4l\xc3\xa4 oli usein sikakarsinan yhteydess\xc3\xa4, ja sioille sy\xc3\xb6tettiin ihmisten j\xc3\xa4tteit\xc3\xa4. Yhdysvaltalaiset viranomaiset kielsiv\xc3\xa4t k\xc3\xa4yt\xc3\xa4nn\xc3\xb6n ep\xc3\xa4hygieenisen\xc3\xa4 toisen maailmansodan j\xc3\xa4lkeen._NEWLINE_Azuchi-Momoyama-kaudella (1568\xe2\x80\x931600) "Taiko-viem\xc3\xa4riverkko" rakennettiin Osakan linnan ymp\xc3\xa4rille. Se on edelleen toiminnassa. Nykyaikaisten viem\xc3\xa4rij\xc3\xa4rjestelmien k\xc3\xa4ytt\xc3\xb6 aloitettiin vuonna 1884, kun ensimm\xc3\xa4inen tiili- ja keramiikkaviem\xc3\xa4ri asennettiin Kandaan Tokiossa. Lis\xc3\xa4\xc3\xa4 putki- ja viem\xc3\xa4rij\xc3\xa4rjestelmi\xc3\xa4 rakennettiin suuren Kant\xc5\x8dn maanj\xc3\xa4ristyksen j\xc3\xa4lkeen, jotta tautien levi\xc3\xa4minen v\xc3\xa4ltett\xc3\xa4isiin uusien maanj\xc3\xa4ristysten j\xc3\xa4lkeen. Viem\xc3\xa4rien rakentaminen lis\xc3\xa4\xc3\xa4ntyi todella kuitenkin vasta toisen maailmansodan j\xc3\xa4lkeen, jotta kasvavien kaupunkien j\xc3\xa4tteet voitaisiin k\xc3\xa4sitell\xc3\xa4 helpommin. Vuoteen 2000 menness\xc3\xa4 60 prosentilla v\xc3\xa4est\xc3\xb6st\xc3\xa4 oli yhteys viem\xc3\xa4riverkkoon. Kansallista viem\xc3\xa4rip\xc3\xa4iv\xc3\xa4\xc3\xa4 vietet\xc3\xa4\xc3\xa4n 10. syyskuuta._NEWLINE_L\xc3\xa4nsimaalaistyylisi\xc3\xa4 WC:it\xc3\xa4 ja pisuaareja alettiin k\xc3\xa4ytt\xc3\xa4\xc3\xa4 Japanissa 1900-luvun alussa, mutta niiden k\xc3\xa4ytt\xc3\xb6 yleistyi vasta toisen maailmansodan loputtua Yhdysvaltojen miehityksen vaikutuksesta. Vuonna 1977 l\xc3\xa4nsimaalaistyylisten k\xc3\xa4ym\xc3\xa4l\xc3\xb6iden myynti ylitti perinteisen kyykkyk\xc3\xa4ym\xc3\xa4l\xc3\xb6iden myynnin. Sveitsist\xc3\xa4 ja Yhdysvalloista tuotujen WC:iden, joissa oli sis\xc3\xa4\xc3\xa4nrakennettu bidee, perusteella maailman suurin WC-valmistaja Toto julkisti washlet-WC:n vuonna 1980. T\xc3\xa4ll\xc3\xa4 hetkell\xc3\xa4 japanilaiset yhti\xc3\xb6t tuottavat maailman kehittyneimpiin kuuluvia high-tech-vessoja.\n_START_SECTION_\nTerminologia\n_START_PARAGRAPH_\nJapanin kielen sana toire (jap. \xe3\x83\x88\xe3\x82\xa4\xe3\x83\xac) on lyhenne englannin kielen sanasta "toilet", ja sill\xc3\xa4 tarkoitetaan sek\xc3\xa4 itse WC-istuinta ett\xc3\xa4 huonetta, jossa se sijaitsee. Yleinen kiertoilmaus on otearai (jap. \xe3\x81\x8a\xe6\x89\x8b\xe6\xb4\x97\xe3\x81\x84, "k\xc3\xa4sienpesu"), joka tiukasti tulkittuna tarkoittaa vain lavuaaria. Se on k\xc3\xa4\xc3\xa4nn\xc3\xb6slaina sanasta "lavatory". T\xc3\xa4m\xc3\xa4 vastaa englannin sanan "bathroom", joka kirjaimellisesti viittaa kylpyammeen sis\xc3\xa4lt\xc3\xa4v\xc3\xa4\xc3\xa4n huoneeseen, k\xc3\xa4ytt\xc3\xb6\xc3\xa4. My\xc3\xb6s toinen k\xc3\xa4\xc3\xa4nn\xc3\xb6slaina, kesh\xc5\x8dshitsu (jap. \xe5\x8c\x96\xe7\xb2\xa7\xe5\xae\xa4, "puuterihuone"), on yleinen tavaratalojen ja supermarkettien kylteiss\xc3\xa4, julkista k\xc3\xa4ym\xc3\xa4l\xc3\xa4\xc3\xa4 osoittavalla kuvalla varustettuna._NEWLINE_WC:t\xc3\xa4 tarkoittava perussana on benjo (jap. \xe4\xbe\xbf\xe6\x89\x80, "mukavuus- tai ulostepaikka"), joka on suhteellisen yleinen. Sit\xc3\xa4 k\xc3\xa4ytet\xc3\xa4\xc3\xa4n usein peruskouluissa, julkisissa uimahalleissa ja muissa samantyyppisiss\xc3\xa4 julkisissa paikoissa, eik\xc3\xa4 se ole erityisen ep\xc3\xa4kohtelias, vaikka jotkut k\xc3\xa4ytt\xc3\xa4v\xc3\xa4tkin mieluummin hienostuneempaa sanaa. Monissa lastenleikeiss\xc3\xa4 lapsi, joka "j\xc3\xa4\xc3\xa4", l\xc3\xa4hetet\xc3\xa4\xc3\xa4n benjo-nimiseen paikkaan kuten esimerkiksi maahan piirretyn ympyr\xc3\xa4n keskelle. Japanin kieless\xc3\xa4 on lukuisia muitakin k\xc3\xa4ym\xc3\xa4l\xc3\xa4\xc3\xa4 tarkoittavia sanoja, kuten kawaya (jap. \xe5\x8e\xa0) ja habakari (jap. \xe6\x86\x9a\xe3\x82\x8a), mutta suurin osa niist\xc3\xa4 on harvinaisia tai vanhentuneita._NEWLINE_Itse WC-astiaan eli WC-istuimeen tai lattiaan rakennettuun altaaseen sek\xc3\xa4 vesis\xc3\xa4ili\xc3\xb6\xc3\xb6n viitataan termill\xc3\xa4 benki (jap. \xe4\xbe\xbf\xe5\x99\xa8). WC-istuin itsess\xc3\xa4\xc3\xa4n on benza (jap. \xe4\xbe\xbf\xe5\xba\xa7). Pottaa, pienille lapsille tai vanhuksille ja sairaille, nimitet\xc3\xa4\xc3\xa4n termill\xc3\xa4 omaru._NEWLINE_Japan Toilet Association viett\xc3\xa4\xc3\xa4 ep\xc3\xa4virallista "k\xc3\xa4ym\xc3\xa4l\xc3\xa4p\xc3\xa4iv\xc3\xa4\xc3\xa4" 10. marraskuuta, sill\xc3\xa4 japanin kieless\xc3\xa4 numerot 11/10 voidaan lukea ii-to[ire], joka tarkoittaa my\xc3\xb6s "hyv\xc3\xa4 WC".\n_START_SECTION_\nKyykkyk\xc3\xa4ym\xc3\xa4l\xc3\xa4\n_START_PARAGRAPH_\nPerinteinen japanilaistyylinen (jap. \xe5\x92\x8c\xe5\xbc\x8f, washiki) k\xc3\xa4ym\xc3\xa4l\xc3\xa4 on kyykyss\xc3\xa4 k\xc3\xa4ytett\xc3\xa4v\xc3\xa4 k\xc3\xa4ym\xc3\xa4l\xc3\xa4, joka tunnetaan my\xc3\xb6s "aasialaisena k\xc3\xa4ym\xc3\xa4l\xc3\xa4n\xc3\xa4" sill\xc3\xa4 k\xc3\xa4ym\xc3\xa4l\xc3\xb6ill\xc3\xa4 on suhteellisen samantyyppinen muoto koko Aasiassa. Kyykkyk\xc3\xa4ym\xc3\xa4l\xc3\xa4 eroaa l\xc3\xa4nsimaisesta k\xc3\xa4ym\xc3\xa4l\xc3\xa4st\xc3\xa4 sek\xc3\xa4 suunnittelultaan ett\xc3\xa4 k\xc3\xa4ytt\xc3\xb6tavaltaan. Se n\xc3\xa4ytt\xc3\xa4\xc3\xa4 jonkin verran 90 astetta k\xc3\xa4\xc3\xa4nnetylt\xc3\xa4, lattiaan asennetulta pisuaarilta. Suurin osa japanilaisista kyykkyk\xc3\xa4ym\xc3\xa4l\xc3\xb6ist\xc3\xa4 on valmistettu posliinista, vaikka joissakin tapauksissa (kuten junissa) k\xc3\xa4ytet\xc3\xa4\xc3\xa4n my\xc3\xb6s ruostumatonta ter\xc3\xa4st\xc3\xa4. Istumisen sijaan k\xc3\xa4ytt\xc3\xa4j\xc3\xa4 kyykistyy WC:n ylle niin, ett\xc3\xa4 h\xc3\xa4nen kasvonsa ovat viereisess\xc3\xa4 kuvassa n\xc3\xa4kyv\xc3\xa4\xc3\xa4 puolipallon muotoista "huppua" eli k\xc3\xa4yt\xc3\xa4nn\xc3\xb6ss\xc3\xa4 k\xc3\xa4ym\xc3\xa4l\xc3\xa4n takasein\xc3\xa4\xc3\xa4 kohti. J\xc3\xa4tteet ker\xc3\xa4t\xc3\xa4\xc3\xa4n matalaan kaukaloon, l\xc3\xa4nsimaalaistyyppisen syv\xc3\xa4n kulhon sijaan. Kaikki muut laitteet, kuten vesis\xc3\xa4ili\xc3\xb6, putket ja huuhtelumekanismi, voivat olla identtisi\xc3\xa4 l\xc3\xa4nsimaisen k\xc3\xa4ym\xc3\xa4l\xc3\xa4n kanssa. Huuhtelu saa j\xc3\xa4tteet valumaan kaukalosta ker\xc3\xa4ysastiaan, joka sitten tyhjenee viem\xc3\xa4riin. Huuhtelua k\xc3\xa4ytet\xc3\xa4\xc3\xa4n usein samalla tavalla kuin l\xc3\xa4nsimaisessa k\xc3\xa4ym\xc3\xa4l\xc3\xa4ss\xc3\xa4, vaikka joissakin WC:iss\xc3\xa4 onkin k\xc3\xa4yt\xc3\xb6ss\xc3\xa4 kahvoja tai polkimia. Monissa japanilaisissa k\xc3\xa4ym\xc3\xa4l\xc3\xb6iss\xc3\xa4 voi valita "pienen" (jap. \xe5\xb0\x8f) ja "suuren" (jap. \xe5\xa4\xa7) huuhtelun v\xc3\xa4lill\xc3\xa4._NEWLINE_Kyykkyk\xc3\xa4ym\xc3\xa4l\xc3\xa4st\xc3\xa4 on kaksi yleist\xc3\xa4 variaatiota: toisessa WC-kaukalo on lattian tasolla ja toisessa se on nostettu noin 30 senttimetri\xc3\xa4 korkealle jalustalle. J\xc3\xa4lkimm\xc3\xa4inen on helppok\xc3\xa4ytt\xc3\xb6isempi miesten virtsatessa seisaaltaan, mutta kumpaakin tyyppi\xc3\xa4 voi k\xc3\xa4ytt\xc3\xa4\xc3\xa4 t\xc3\xa4h\xc3\xa4n tarkoitukseen. Ulostettaessa tai virtsattaessa kyykyss\xc3\xa4 eroa k\xc3\xa4ytt\xc3\xa4j\xc3\xa4n asennossa ei ole. K\xc3\xa4ytt\xc3\xa4j\xc3\xa4 seisoo WC-kaukalon yll\xc3\xa4 kasvot "huppua" kohti ja laskee housunsa ja alusvaatteensa (tai nostaa yl\xc3\xb6s hameensa) polviinsa. Sen j\xc3\xa4lkeen k\xc3\xa4ytt\xc3\xa4j\xc3\xa4 kyykistyy kaukalon ylle, niin l\xc3\xa4helle etureunaa kuin mahdollista, sill\xc3\xa4 ulosteet voivat pudota kaukalon reunan v\xc3\xa4\xc3\xa4r\xc3\xa4lle puolelle, jos k\xc3\xa4ytt\xc3\xa4j\xc3\xa4 kyykistyy liian taakse. T\xc3\xa4m\xc3\xa4n vuoksi monissa julkisissa kyykkyk\xc3\xa4ym\xc3\xa4l\xc3\xb6iss\xc3\xa4 on kyltti, jossa k\xc3\xa4ytt\xc3\xa4j\xc3\xa4\xc3\xa4 muistutetaan sanoin "olkaa hyv\xc3\xa4 ja ottakaa yksi askel eteenp\xc3\xa4in". Ulostettaessa on t\xc3\xa4rke\xc3\xa4\xc3\xa4 s\xc3\xa4ilytt\xc3\xa4\xc3\xa4 tasapaino._NEWLINE_Aloittelijat ja ulkomaalaiset pit\xc3\xa4v\xc3\xa4t usein kiinni takasein\xc3\xa4n putkesta, joka onkin saanut lempinimen grunt bar ("murahdustanko") k\xc3\xa4ytt\xc3\xa4j\xc3\xa4n pit\xc3\xa4mien \xc3\xa4\xc3\xa4nien mukaan. Jos putket on piilotettu tai ne ovat liian heikkoja, sein\xc3\xa4\xc3\xa4n voidaan asentaa erityinen kahva auttamaan k\xc3\xa4ytt\xc3\xa4j\xc3\xa4\xc3\xa4 s\xc3\xa4ilytt\xc3\xa4m\xc3\xa4\xc3\xa4n tasapainonsa, sek\xc3\xa4 k\xc3\xa4ytett\xc3\xa4ess\xc3\xa4 WC:t\xc3\xa4 ett\xc3\xa4 seisottaessa j\xc3\xa4lkeenp\xc3\xa4in. Toinen ulkomaalaisten yleisesti soveltama tapa v\xc3\xa4ltt\xc3\xa4\xc3\xa4 mahdollisesti noloja tapaturmia on ottaa kaikki vaatteensa pois ja ripustaa ne koukkuun ennen WC:n k\xc3\xa4ytt\xc3\xa4mist\xc3\xa4._NEWLINE_Er\xc3\xa4s kyykkyk\xc3\xa4ym\xc3\xa4l\xc3\xb6iden etu on se, ett\xc3\xa4 ne on helppo puhdistaa. Niiden valmistaminen on my\xc3\xb6s halpaa, ne k\xc3\xa4ytt\xc3\xa4v\xc3\xa4t v\xc3\xa4hemm\xc3\xa4n vett\xc3\xa4 huuhtelukertaa kohti kuin l\xc3\xa4nsimaiset WC:t ja, koska suoraa kosketusta WC-istuimeen ei ole, ne ovat joidenkin mukaan hygieenisempi\xc3\xa4. Kontakti istuimen kanssa ei kuitenkaan ole todellinen terveysriski,_NEWLINE_ ja kyykkyk\xc3\xa4ym\xc3\xa4l\xc3\xa4t mahdollistavat roiskeet k\xc3\xa4ytt\xc3\xa4j\xc3\xa4n jaloille. Vedet\xc3\xb6n kaukalo kuitenkin minimoi roiskeiden riskin ulostamisen aikana. Koska ulosteet ovat yhteydess\xc3\xa4 ilmaan ennen huuhtelemistaan alas, ne tuottavat yleisesti pahemman hajun kuin veden alla l\xc3\xa4nsimaisessa WC:ss\xc3\xa4, mink\xc3\xa4 voi usein huomata japanilaisessa k\xc3\xa4ym\xc3\xa4l\xc3\xa4ss\xc3\xa4._NEWLINE_Kyykkyk\xc3\xa4ym\xc3\xa4l\xc3\xa4\xc3\xa4n on lis\xc3\xa4ksi liitetty useita l\xc3\xa4\xc3\xa4ketieteellisi\xc3\xa4 etuja. On ehdotettu, ett\xc3\xa4 kyykistyminen vahvistaa naisilla lantionpohjan lihaksia, mik\xc3\xa4 v\xc3\xa4hent\xc3\xa4\xc3\xa4 inkontinenssin riski\xc3\xa4. Kyykyss\xc3\xa4 k\xc3\xa4ytett\xc3\xa4v\xc3\xa4n WC:n sanotaan my\xc3\xb6s vahvistavan lantiota, parantavan hengityst\xc3\xa4 ja keskittymist\xc3\xa4. Suora kyykkyasento sallii my\xc3\xb6s suuremman m\xc3\xa4\xc3\xa4r\xc3\xa4n kiinte\xc3\xa4\xc3\xa4 j\xc3\xa4tett\xc3\xa4 poistua suolesta, mik\xc3\xa4 lyhent\xc3\xa4\xc3\xa4 ulosteen suolistossa viett\xc3\xa4m\xc3\xa4\xc3\xa4 aikaa, joka voi olla suolistosy\xc3\xb6v\xc3\xa4n riski. Muiden tutkimusten mukaan kyykkyasento est\xc3\xa4\xc3\xa4 per\xc3\xa4pukamien syntymist\xc3\xa4 ja parantaa niit\xc3\xa4. Kyykkyasennon ottaminen ja pit\xc3\xa4minen s\xc3\xa4\xc3\xa4nn\xc3\xb6llisin v\xc3\xa4liajoin voi my\xc3\xb6s auttaa polvien notkeuden yll\xc3\xa4pit\xc3\xa4misess\xc3\xa4._NEWLINE_On olemassa my\xc3\xb6s kyykky- ja istuin-WC:iden yhdistelmi\xc3\xa4, joissa istuin voidaan k\xc3\xa4\xc3\xa4nt\xc3\xa4\xc3\xa4 alas kyykkyk\xc3\xa4ym\xc3\xa4l\xc3\xa4n kaukalon p\xc3\xa4\xc3\xa4lle, jolloin WC:t\xc3\xa4 voidaan k\xc3\xa4yt\xc3\xa4nn\xc3\xb6ss\xc3\xa4 k\xc3\xa4ytt\xc3\xa4\xc3\xa4 l\xc3\xa4nsimaalaistyylisen k\xc3\xa4ym\xc3\xa4l\xc3\xa4n tavoin. T\xc3\xa4m\xc3\xa4 hybridi n\xc3\xa4ytt\xc3\xa4\xc3\xa4 olevan yleinen vain maaseutualueilla. Adaptorit, jotka asetetaan japanilaisen WC:n p\xc3\xa4\xc3\xa4lle muuttamaan se l\xc3\xa4nsimaalaistyyliseksi istuin-WC:ksi, ovat paljon yleisempi\xc3\xa4. On k\xc3\xa4yt\xc3\xb6ss\xc3\xa4 my\xc3\xb6s pysyv\xc3\xa4sti asennettavia lis\xc3\xa4osia, jotka muuntavat kyykkyk\xc3\xa4ym\xc3\xa4l\xc3\xa4n l\xc3\xa4nsimaalaistyyppiseksi washletiksi. Sit\xc3\xa4 vastoi on my\xc3\xb6s olemassa laitteita, jotka sallivat kyykkyk\xc3\xa4ym\xc3\xa4l\xc3\xa4st\xc3\xa4 pit\xc3\xa4v\xc3\xa4n nostaa itsens\xc3\xa4 l\xc3\xa4nsimaalaisen istuin-WC:n tasolle.\n_START_SECTION_\nL\xc3\xa4nsimaalaistyylinen k\xc3\xa4ym\xc3\xa4l\xc3\xa4\n_START_PARAGRAPH_\nStandardi, maailmanlaajuisesti k\xc3\xa4ytetty vesiklosetti tunnetaan Japanissa l\xc3\xa4nsimaalaistyylisen\xc3\xa4 (jap. \xe6\xb4\x8b\xe5\xbc\x8f, y\xc5\x8dshiki) k\xc3\xa4ym\xc3\xa4l\xc3\xa4n\xc3\xa4. L\xc3\xa4nsimaalaistyyliset k\xc3\xa4ym\xc3\xa4l\xc3\xa4t, mukaan lukien high-tech-k\xc3\xa4ym\xc3\xa4l\xc3\xa4t, ovat nyky\xc3\xa4\xc3\xa4n japanilaisissa kodeissa yleisempi\xc3\xa4 kuin perinteiset kyykkyk\xc3\xa4ym\xc3\xa4l\xc3\xa4t, mutta joissakin vanhempien asuntojen WC:iss\xc3\xa4 on yh\xc3\xa4 tarroja, joissa n\xc3\xa4ytet\xc3\xa4\xc3\xa4n kuvin niiden k\xc3\xa4ytt\xc3\xb6ohjeet. Vaikka useimmissa julkisissa rakennuksissa, kuten kouluissa, temppeleiss\xc3\xa4 ja rautatieasemilla, on usein vain kyykkyk\xc3\xa4ym\xc3\xa4l\xc3\xb6it\xc3\xa4, omissa kodeissaan japanilaiset mieluummin istuvat. T\xc3\xa4m\xc3\xa4 koskee erityisesti vanhoja tai vammautuneita henkil\xc3\xb6it\xc3\xa4, joille pitk\xc3\xa4kestoinen kyykistyminen on fyysisesti vaativaa tai ep\xc3\xa4mukavaa._NEWLINE_L\xc3\xa4nsimaalaistyylisiss\xc3\xa4 vesikloseteissa on japanissa yleisesti vett\xc3\xa4 s\xc3\xa4\xc3\xa4st\xc3\xa4vi\xc3\xa4 toimintoja, kuten mahdollisuus valita suuren ja pienen huuhtelun v\xc3\xa4lill\xc3\xa4. Monet WC:t my\xc3\xb6s johtavat s\xc3\xa4ili\xc3\xb6ns\xc3\xa4 t\xc3\xa4ytt\xc3\xa4miseen tarkoitetun veden s\xc3\xa4ili\xc3\xb6n yl\xc3\xa4puolella olevan hanan kautta, niin ett\xc3\xa4 WC:n k\xc3\xa4ytt\xc3\xa4j\xc3\xa4 kykenee huuhtelemaan k\xc3\xa4tens\xc3\xa4.\n_START_SECTION_\nJapanilaiset bideet\n_START_PARAGRAPH_\nModerni japanilainen WC, jota kutsutaan englanniksi joskus nimell\xc3\xa4 super toilet ja joka tunnetaan Japanissa yleisesti nimill\xc3\xa4 washlet (jap. \xe3\x82\xa6\xe3\x82\xa9\xe3\x82\xb7\xe3\x83\xa5\xe3\x83\xac\xe3\x83\x83\xe3\x83\x88, woshuretto) tai l\xc3\xa4mpim\xc3\xa4ll\xc3\xa4 vedell\xc3\xa4 puhdistava WC-istuin (jap. \xe6\xb8\xa9\xe6\xb0\xb4\xe6\xb4\x97\xe6\xb5\x84\xe4\xbe\xbf\xe5\xba\xa7, onsui senj\xc5\x8d benza), on yksi maailman kehittyneimmist\xc3\xa4 WC-tyypeist\xc3\xa4, johon voidaan liitt\xc3\xa4\xc3\xa4 lukematon m\xc3\xa4\xc3\xa4r\xc3\xa4 ominaisuuksia. Toton tuote Washlet Zoe on p\xc3\xa4\xc3\xa4ssyt Guinnessin enn\xc3\xa4tysten kirjaan maailman edistyneimp\xc3\xa4n\xc3\xa4 WC:n\xc3\xa4 seitsem\xc3\xa4n ominaisuutensa avulla. Koska malli tuotiin markkinoille vuonna 1997, se on nykyisin luultavimmin v\xc3\xa4hemm\xc3\xa4n kehittynyt kuin Toton uusin malli Neorest. Washletin idea tuli Japaniin ulkomailta, ja ensimm\xc3\xa4inen WC, johon oli liitetty bideetoiminto, valmistettiin Japanin ulkopuolella vuonna 1964. High-tech-k\xc3\xa4ym\xc3\xa4l\xc3\xb6iden aikakausi alkoi Japanissa vuonna 1980, kun Toto toi markkinoille Washlet G -sarjan; siit\xc3\xa4 l\xc3\xa4htien tuotenime\xc3\xa4 washlet on k\xc3\xa4ytetty viittaamaan kaikkiin uudentyyppisiin korkeateknologisiin WC-istuimiin. Vuoteen 2002 menness\xc3\xa4 l\xc3\xa4hes puoleen japanilaisista yksityiskodeista oli asennettu washlet, joita oli siten useammissa kodeissa kuin henkil\xc3\xb6kohtaisia tietokoneita. Vaikka washlet n\xc3\xa4ytt\xc3\xa4\xc3\xa4 ensi silm\xc3\xa4ykselt\xc3\xa4 l\xc3\xa4nsimaalaistyyppiselt\xc3\xa4 WC-istuimelta, siihen kuuluu useita lis\xc3\xa4ominaisuuksia, kuten kuivain, istuinl\xc3\xa4mmitys, hierontatoiminto, vesisuihku, automaattinen kannen avaus, automaattinen huuhtelu, langaton ohjauspaneeli, l\xc3\xa4mmitys ja ilmastointi huonetta varten ja niin edelleen, joko WC-huoneen tai -istuimen mukana. N\xc3\xa4it\xc3\xa4 toimintoja voi k\xc3\xa4ytt\xc3\xa4\xc3\xa4 joko istuimen toiselle puolelle tai viereiselle sein\xc3\xa4lle asennetun paneelin kautta. Se l\xc3\xa4hett\xc3\xa4\xc3\xa4 komennot istuimelle usein langattomasti.\n_START_SECTION_\nPerusominaisuudet\n_START_PARAGRAPH_\nKaikkein perustavanlaatuisin ominaisuus on integroitu bidee, kyn\xc3\xa4n kokoinen hana, joka ty\xc3\xb6ntyy esiin istuimesta ja ruiskuttaa vett\xc3\xa4. Sill\xc3\xa4 on kaksi asetusta, toinen per\xc3\xa4aukon ja toinen naisen h\xc3\xa4vyn pesemiseen. Edellinen tunnetaan termeill\xc3\xa4 "takapuolen pesu", "yleisk\xc3\xa4ytt\xc3\xb6" tai "perhepesu", j\xc3\xa4lkimm\xc3\xa4inen taas termeill\xc3\xa4 "naisten puhdistus" tai "naisten pesu". Hana ei miss\xc3\xa4\xc3\xa4n vaiheessa kosketa k\xc3\xa4ytt\xc3\xa4j\xc3\xa4n vartaloa. Se on itsepuhdistuva, ja puhdistaa itsens\xc3\xa4 ennen ja j\xc3\xa4lkeen k\xc3\xa4yt\xc3\xb6n. K\xc3\xa4ytt\xc3\xa4j\xc3\xa4 voi valita pesev\xc3\xa4ns\xc3\xa4 per\xc3\xa4aukkonsa tai h\xc3\xa4pyns\xc3\xa4 painamalla vastaavaa nappia ohjauspaneelissa. Yleens\xc3\xa4 samaa hanaa k\xc3\xa4ytet\xc3\xa4\xc3\xa4n molempiin operaatioihin niin, ett\xc3\xa4 hanan p\xc3\xa4\xc3\xa4 on eri asennoissa ja ett\xc3\xa4 hanan eri aukkoja k\xc3\xa4ytet\xc3\xa4\xc3\xa4n ruiskuttamaan vett\xc3\xa4 eri kulmissa oikealle alueelle osumiseksi. Joskus k\xc3\xa4ytet\xc3\xa4\xc3\xa4n kahta hanaa, jotka ruiskuttavat vett\xc3\xa4 eri alueille. Ohjauspaneeli on my\xc3\xb6s liitetty painekytkimeen WC-istuimessa ja toimii vain, jos istuimella on painetta eli joku istuu sill\xc3\xa4. Aivan ensimm\xc3\xa4isiss\xc3\xa4 malleissa ei ollut t\xc3\xa4t\xc3\xa4 automaattista kytkinominaisuutta. Useat uteliaat k\xc3\xa4ytt\xc3\xa4j\xc3\xa4t painoivat nappia katsellessaan istuinta ja sen toimintaa, saaden l\xc3\xa4mpim\xc3\xa4n vesisuihkun kasvoillensa.\n_START_SECTION_\nMuut ominaisuudet\n_START_PARAGRAPH_\nSuurimmassa osassa high-tech-k\xc3\xa4ym\xc3\xa4l\xc3\xb6it\xc3\xa4 k\xc3\xa4ytt\xc3\xa4j\xc3\xa4 voi my\xc3\xb6s valita itselleen sopivan vedenpaineen. Perusasetuksin naisen h\xc3\xa4pyyn kohdistetaan v\xc3\xa4hemm\xc3\xa4n painetta kuin per\xc3\xa4aukkoon. Yleens\xc3\xa4 my\xc3\xb6s veden l\xc3\xa4mp\xc3\xb6tilaa voidaan s\xc3\xa4\xc3\xa4t\xc3\xa4\xc3\xa4. Tutkijat Japanissa ovat huomanneet, ett\xc3\xa4 suurin osa WC:iden k\xc3\xa4ytt\xc3\xa4jist\xc3\xa4 pit\xc3\xa4\xc3\xa4 eniten hieman ruumiin l\xc3\xa4mp\xc3\xb6tilaa l\xc3\xa4mpim\xc3\xa4mm\xc3\xa4st\xc3\xa4, 38-asteisesta vedest\xc3\xa4. My\xc3\xb6s hanan tarkkaa asentoa voidaan s\xc3\xa4\xc3\xa4t\xc3\xa4\xc3\xa4 eteen- tai taaksep\xc3\xa4in manuaalisesti. Korkealuokkaisissa washleteissa on lis\xc3\xa4ksi hierovan tai sykkiv\xc3\xa4n vesisuihkun mahdollisuus. Valmistajien mukaan ne auttavat ummetukseen tai per\xc3\xa4pukamiin. Kaikkein kehittyneimm\xc3\xa4t washletit sekoittavat jopa veteen saippuaa puhdistuksen tehostamiseksi._NEWLINE_Washletilla voidaan korvata WC-paperi kokonaan, mutta monet k\xc3\xa4ytt\xc3\xa4j\xc3\xa4t valitsevat sen puhdistustoimintojen k\xc3\xa4yt\xc3\xb6n paperin mekaanisen puhdistuksen lis\xc3\xa4ksi. T\xc3\xa4m\xc3\xa4 riippuu my\xc3\xb6s puhdistettavasta alueesta, sill\xc3\xa4 h\xc3\xa4vyn puhdistukseen ei v\xc3\xa4ltt\xc3\xa4m\xc3\xa4tt\xc3\xa4 tarvita paperia. Jotkut k\xc3\xa4ytt\xc3\xa4v\xc3\xa4t paperia ennen pesua, jotkut sen j\xc3\xa4lkeen, jotkut k\xc3\xa4ytt\xc3\xa4v\xc3\xa4t vain bideet\xc3\xa4 ja toiset taas eiv\xc3\xa4t k\xc3\xa4yt\xc3\xa4 bideet\xc3\xa4 lainkaan pit\xc3\xa4ytyen WC-paperissa. Toinen yleinen washlet-ominaisuus on kuivaaja, jonka puhaltaman ilman l\xc3\xa4mp\xc3\xb6tila voidaan s\xc3\xa4\xc3\xa4t\xc3\xa4\xc3\xa4 usein 40 ja 60 asteen v\xc3\xa4lille ja joka kuivaa intiimialueet bideehanan suorittaman puhdistuksen j\xc3\xa4lkeen.\n_START_SECTION_\nKehittyneet ominaisuudet\n_START_PARAGRAPH_\nMuihin ominaisuuksiin voivat kuulua l\xc3\xa4mmitetty istuin, jonka l\xc3\xa4mp\xc3\xb6tila voi olla s\xc3\xa4\xc3\xa4dett\xc3\xa4viss\xc3\xa4 30 ja 40 asteen v\xc3\xa4lill\xc3\xa4, ja automaattinen sensorilla varustettu kannenavaaja, joka avaa ja sulkee istuimen kannen k\xc3\xa4ytt\xc3\xa4j\xc3\xa4n sijainnin perusteella. Jotkut istuimet jopa soittavat musiikkia rentouttaakseen niiden k\xc3\xa4ytt\xc3\xa4j\xc3\xa4\xc3\xa4 (esimerkiksi jotkin Inaxin washletit soittavat Felix Mendelssohnin Fr\xc3\xbchlingsliedin Op. 62 Nr. 6:n alkus\xc3\xa4keit\xc3\xa4). Lis\xc3\xa4ksi washletin ominaisuuksiin voivat kuulua automaattinen huuhtelu, automaattinen ilmanraikastus ja bakteereja hylkiv\xc3\xa4 pinta. Joissain erityisesti vanhoille henkil\xc3\xb6ille suunnitelluissa malleissa voi olla k\xc3\xa4sinojat ja laitteisto, joka auttaa k\xc3\xa4ytt\xc3\xa4j\xc3\xa4\xc3\xa4 nousemaan seisomaan k\xc3\xa4yt\xc3\xb6n j\xc3\xa4lkeen. "Pehme\xc3\xa4 sulkeutuminen" -toiminto hidastaa istuinkantta sen laskeutuessa, ettei se paiskaudu istuinta vasten, tai joissakin malleissa istuin sulkeutuu automaattisesti tietyn ajan kuluttua huuhtelusta. Uusin innovaatio on otsonideodoranttij\xc3\xa4rjestelm\xc3\xa4, joka eliminoi nopeasti WC:n hajut. Uusimmat mallit tallentavat my\xc3\xb6s istuimen k\xc3\xa4ytt\xc3\xb6kertojen m\xc3\xa4\xc3\xa4r\xc3\xa4n, ja niiss\xc3\xa4 on energians\xc3\xa4\xc3\xa4st\xc3\xb6tila, jossa istuin l\xc3\xa4mpenee vain niin\xc3\xa4 aikoina, jolloin WC:t\xc3\xa4 todenn\xc3\xa4k\xc3\xb6isesti k\xc3\xa4ytet\xc3\xa4\xc3\xa4n aikaisemman k\xc3\xa4ytt\xc3\xb6historian perusteella. Jotkut washletit loistavat lis\xc3\xa4ksi pime\xc3\xa4ss\xc3\xa4, tai niiss\xc3\xa4 voi jopa olla ilmastointi istuimen reunan alla kuumia kes\xc3\xa4p\xc3\xa4ivi\xc3\xa4 varten. Er\xc3\xa4s uusi keksint\xc3\xb6 ovat \xc3\xa4lykk\xc3\xa4\xc3\xa4t sensorit, jotka havaitessaan jonkun seisovan istuimen edess\xc3\xa4 nostavat kannen automaattisesti (jos henkil\xc3\xb6 seisoo kasvot poisp\xc3\xa4in istuimesta) tai nostavat sek\xc3\xa4 istuimen kannen ett\xc3\xa4 renkaan samanaikaisesti (jos henkil\xc3\xb6 seisoo kasvot istuinta kohti)._NEWLINE_Washletin ohjaimiin liittyv\xc3\xa4 teksti on yleens\xc3\xa4 vain japaniksi. Vaikka monissa n\xc3\xa4pp\xc3\xa4imiss\xc3\xa4 on usein piktogrammeja, huuhtelun\xc3\xa4pp\xc3\xa4in on osoitettu usein vain kirjoitusmerkein, joten japania huonosti osaavat k\xc3\xa4ytt\xc3\xa4j\xc3\xa4t eiv\xc3\xa4t v\xc3\xa4ltt\xc3\xa4m\xc3\xa4tt\xc3\xa4 kykene huuhtelemaan WC:t\xc3\xa4 muuten kuin painelemalla n\xc3\xa4pp\xc3\xa4imi\xc3\xa4 satunnaisesti. Niinp\xc3\xa4 monet washletit ovat kehittyneist\xc3\xa4 ominaisuuksistaan huolimatta k\xc3\xa4ytt\xc3\xb6kelvottomia joillekin ulkomaalaisille.\n_START_SECTION_\nKehitys tulevaisuudessa\n_START_PARAGRAPH_\nViime aikoina tutkijat ovat lis\xc3\xa4nneet WC-istuimiin l\xc3\xa4\xc3\xa4ketieteellisi\xc3\xa4 sensoreita, jotka voivat mitata k\xc3\xa4ytt\xc3\xa4j\xc3\xa4n verensokerin h\xc3\xa4nen virtsastaan tai pulssin, verenpaineen ja kehon rasvapitoisuuden. My\xc3\xb6s k\xc3\xa4ytt\xc3\xa4j\xc3\xa4\xc3\xa4 tervehtivi\xc3\xa4 puhuvia istuimia on alettu valmistaa. Muita mittausominaisuuksia tutkitaan; mittauksista saatua tietoa voidaan l\xc3\xa4hett\xc3\xa4\xc3\xa4 automaattisesti l\xc3\xa4\xc3\xa4k\xc3\xa4rille sis\xc3\xa4\xc3\xa4nrakennetun, internetiin p\xc3\xa4\xc3\xa4sev\xc3\xa4n matkapuhelimen kautta. T\xc3\xa4llaiset laitteet ovat kuitenkin Japanissa viel\xc3\xa4 eritt\xc3\xa4in harvinaisia, ja niiden tulevaa kaupallista menestyst\xc3\xa4 on vaikea arvioida. \xc3\x84\xc3\xa4nell\xc3\xa4 k\xc3\xa4ytett\xc3\xa4v\xc3\xa4 WC, joka ymm\xc3\xa4rt\xc3\xa4\xc3\xa4 puhuttuja komentoja, on my\xc3\xb6s kehitteill\xc3\xa4. Toto, NAIS ja muut yhti\xc3\xb6t tuottavat my\xc3\xb6s kannettavia, akuilla toimivia "matkawashletteja", jotka t\xc3\xa4ytyy t\xc3\xa4ytt\xc3\xa4\xc3\xa4 l\xc3\xa4mpim\xc3\xa4ll\xc3\xa4 vedell\xc3\xa4 ennen k\xc3\xa4ytt\xc3\xb6\xc3\xa4._NEWLINE_Vesisuihkua voidaan k\xc3\xa4ytt\xc3\xa4\xc3\xa4 korkeapaineisella asetuksella per\xc3\xa4ruiskeena, ja jotkut k\xc3\xa4ytt\xc3\xa4j\xc3\xa4t k\xc3\xa4ytt\xc3\xa4v\xc3\xa4t t\xc3\xa4t\xc3\xa4 avuksi ummetukseensa. On my\xc3\xb6s raportoitu, ett\xc3\xa4 naiset voivat k\xc3\xa4ytt\xc3\xa4\xc3\xa4 vesisuihkua kiihottuakseen seksuaalisesti._NEWLINE_Istuinl\xc3\xa4mmitin on yleinen ominaisuus, joka voi l\xc3\xb6yty\xc3\xa4 jopa istuimista, joissa ei ole bideeominaisuutta. Sit\xc3\xa4 k\xc3\xa4ytet\xc3\xa4\xc3\xa4n usein esimerkkin\xc3\xa4 teknologian turhasta k\xc3\xa4yt\xc3\xb6st\xc3\xa4, mutta koska useimmissa japanilaisissa asunnoissa ei ole keskusl\xc3\xa4mmityst\xc3\xa4, WC:n l\xc3\xa4mp\xc3\xb6tila voi talvella olla vain muutamia asteita nollan yl\xc3\xa4puolella, jolloin esil\xc3\xa4mmitetty istuin ei ehk\xc3\xa4 tunnukaan joutavalta idealta.\n_START_SECTION_\nMiesten ja naisten pisuaarit\n_START_PARAGRAPH_\nPisuaarit muistuttavat Japanissa huomattavasti muualla maailmassa k\xc3\xa4ytett\xc3\xa4vi\xc3\xa4 pisuaareja. Niit\xc3\xa4 k\xc3\xa4ytet\xc3\xa4\xc3\xa4n p\xc3\xa4\xc3\xa4asiassa julkisissa k\xc3\xa4ym\xc3\xa4l\xc3\xb6iss\xc3\xa4 tai muissa miesten k\xc3\xa4ym\xc3\xa4l\xc3\xb6iss\xc3\xa4, joissa on paljon k\xc3\xa4ytt\xc3\xa4ji\xc3\xa4. Ne on kuitenkin usein asennettu alemmas kuin pisuaarit l\xc3\xa4nsimaissa._NEWLINE_Meiji-kaudella ja sit\xc3\xa4 ennen sek\xc3\xa4 miehet ett\xc3\xa4 naiset k\xc3\xa4yttiv\xc3\xa4t yleisesti pisuaareja. Perinteisesti kimonoa k\xc3\xa4ytet\xc3\xa4\xc3\xa4n ilman alusvaatteita, joten naiset vain vetiv\xc3\xa4t kimononsa yl\xc3\xb6s ja nostaen sukuelimi\xc3\xa4\xc3\xa4n yl\xc3\xb6sp\xc3\xa4in ohjasivat virtsansa pisuaariin. Tapa katosi 1900-luvulla, kun suurin osa naisista ryhtyi k\xc3\xa4ytt\xc3\xa4m\xc3\xa4\xc3\xa4n l\xc3\xa4nsimaalaistyylisi\xc3\xa4 vaatteita. Nykyisin kimonojakin k\xc3\xa4ytet\xc3\xa4\xc3\xa4n l\xc3\xa4hes aina alusvaatteiden kanssa. Naisten pisuaari tuli lyhyeksi aikaa uudelleen k\xc3\xa4ytt\xc3\xb6\xc3\xb6n vuosina 1951\xe2\x80\x931968, kun Toto valmisti pisuaareja my\xc3\xb6s naisille. Ne olivat t\xc3\xb6tter\xc3\xb6n muotoisia ja ne asetettiin lattialle. Niist\xc3\xa4 ei kuitenkaan tullut koskaan erityisen suosittuja, ja niit\xc3\xa4 on j\xc3\xa4ljell\xc3\xa4 vain muutamia, esimerkiksi Tokion olympiastadionin alla vuoden 1964 kes\xc3\xa4olympialaisten j\xc3\xa4ljilt\xc3\xa4.\n_START_SECTION_\nJapanille spesifiset lis\xc3\xa4varusteet\n_START_PARAGRAPH_\nK\xc3\xa4ym\xc3\xa4l\xc3\xb6iss\xc3\xa4 k\xc3\xa4ytet\xc3\xa4\xc3\xa4n Japanissa hyvin samantyyppisi\xc3\xa4 varusteita kuin muuallakin maailmassa, kuten WC-paperia, WC-harjoja, lavuaareja ja niin edelleen. Joitakin l\xc3\xa4hes yksinomaan Japanissa k\xc3\xa4ytettyj\xc3\xa4 varusteita on kuitenkin olemassa.\n_START_SECTION_\n\xc3\x84\xc3\xa4niprinsessa\n_START_PARAGRAPH_\nMonet japanilaiset naiset pit\xc3\xa4v\xc3\xa4t virtsaamisestaan syntyv\xc3\xa4\xc3\xa4, muiden kuulemaa \xc3\xa4\xc3\xa4nt\xc3\xa4 nolona. Peitt\xc3\xa4\xc3\xa4kseen ruumiintoimintojensa \xc3\xa4\xc3\xa4nen monet naiset vetiv\xc3\xa4t WC:t\xc3\xa4 jatkuvasti k\xc3\xa4ytt\xc3\xa4ess\xc3\xa4\xc3\xa4n sit\xc3\xa4, tuhlaten samalla runsaasti vett\xc3\xa4. Koska valistuskampanjat eiv\xc3\xa4t lopettaneet k\xc3\xa4yt\xc3\xa4nt\xc3\xb6\xc3\xa4, 1980-luvulla tuotiin markkinoille laite, joka k\xc3\xa4ynnist\xc3\xa4misens\xc3\xa4 j\xc3\xa4lkeen pit\xc3\xa4\xc3\xa4 huuhtoutuvan veden \xc3\xa4\xc3\xa4nt\xc3\xa4 ilman tarvetta vedenk\xc3\xa4yt\xc3\xb6lle. Er\xc3\xa4s yleinen tuotemerkki on Otohime (jap. \xe9\x9f\xb3\xe5\xa7\xab), joka tarkoittaa kirjaimellisesti "\xc3\xa4\xc3\xa4niprinsessaa" ja joka on nimetty japanilaisen mytologian Otohime-prinsessan (tosin Otohimen nimi kirjoitetaan eri kanjeilla, \xe4\xb9\x99\xe5\xa7\xab, jotka tarkoittavat "nuorempaa prinsessaa"), merikuningas Ry\xc5\xabjinin kauniin tytt\xc3\xa4ren, mukaan. Laite asennetaan nykyisin rutiininomaisesti suurimpaan osaan uusista julkisista naisten k\xc3\xa4ym\xc3\xa4l\xc3\xb6ist\xc3\xa4, ja monet vanhat k\xc3\xa4ym\xc3\xa4l\xc3\xa4t on my\xc3\xb6s varustettu laitteella. Otohime voi olla joko erillinen paristok\xc3\xa4ytt\xc3\xb6inen laite, joka on asennettu k\xc3\xa4ym\xc3\xa4l\xc3\xa4n sein\xc3\xa4lle, tai se voidaan sis\xc3\xa4llytt\xc3\xa4\xc3\xa4 olemassa olevaan washletiin. Laite aktivoidaan painamalla nappia tai heilauttamalla k\xc3\xa4tt\xc3\xa4 liiketunnistimen edess\xc3\xa4. K\xc3\xa4ynnistyksen j\xc3\xa4lkeen se pit\xc3\xa4\xc3\xa4 kova\xc3\xa4\xc3\xa4nist\xc3\xa4 huuhtelu\xc3\xa4\xc3\xa4nt\xc3\xa4, joka muistuttaa WC:n vet\xc3\xa4mist\xc3\xa4. \xc3\x84\xc3\xa4ni pys\xc3\xa4htyy joko ennalta m\xc3\xa4\xc3\xa4r\xc3\xa4tyn ajan kuluttua tai napin painalluksesta. Laitteen on arvioitu s\xc3\xa4\xc3\xa4st\xc3\xa4v\xc3\xa4n jopa 20 litraa vett\xc3\xa4 k\xc3\xa4ytt\xc3\xb6kertaa kohden. Jotkut naiset kuitenkin uskovat Otohimen kuulostavan keinotekoiselta ja mieluummin vet\xc3\xa4v\xc3\xa4t WC:t\xc3\xa4 jatkuvasti kuin k\xc3\xa4ytt\xc3\xa4v\xc3\xa4t Otohimen \xc3\xa4\xc3\xa4nitetty\xc3\xa4 huuhtelu\xc3\xa4\xc3\xa4nt\xc3\xa4. Miesten julkisia k\xc3\xa4ym\xc3\xa4l\xc3\xb6it\xc3\xa4 varten laitteilla ei toistaiseksi ole ollut kysynt\xc3\xa4\xc3\xa4 eik\xc3\xa4 niit\xc3\xa4 l\xc3\xa4hes koskaan asenneta miesten k\xc3\xa4ym\xc3\xa4l\xc3\xb6ihin.\n_START_SECTION_\nWC-tohvelit\n_START_PARAGRAPH_\nJapanilaisessa kulttuurissa yritet\xc3\xa4\xc3\xa4n erottaa alueet "puhtaisiin" ja "ep\xc3\xa4puhtaisiin", ja v\xc3\xa4hent\xc3\xa4\xc3\xa4 kontaktit n\xc3\xa4iden alueiden v\xc3\xa4lill\xc3\xa4 minimiin. Esimerkiksi talon sis\xc3\xa4puolista aluetta pidet\xc3\xa4\xc3\xa4n puhtaana, ulkopuolta taas ep\xc3\xa4puhtaana. Jotta alueet pidett\xc3\xa4isiin erill\xc3\xa4\xc3\xa4n, keng\xc3\xa4t riisutaan ennen astumista sis\xc3\xa4lle taloon, jotta "ep\xc3\xa4puhtaat" keng\xc3\xa4t eiv\xc3\xa4t kosketa sis\xc3\xa4tilojen "puhdasta" aluetta. Historiallisesti k\xc3\xa4ym\xc3\xa4l\xc3\xa4t sijaitsivat talojen ulkopuolella, ja keng\xc3\xa4t laitettiin jalkaan WC-k\xc3\xa4ynti\xc3\xa4 varten. Nykyisin WC:t ovat l\xc3\xa4hes aina sis\xc3\xa4ll\xc3\xa4 kodeissa ja hygieniataso on parantunut huomattavasti, mutta k\xc3\xa4ym\xc3\xa4l\xc3\xa4\xc3\xa4 pidet\xc3\xa4\xc3\xa4n yh\xc3\xa4 ep\xc3\xa4puhtaana alueena, vaikka muissa paikoissa onkin paljon todenn\xc3\xa4k\xc3\xb6isemmin enemm\xc3\xa4n bakteereja. Jotta kontakti ep\xc3\xa4puhtaan k\xc3\xa4ym\xc3\xa4l\xc3\xa4n lattian ja talon muun, puhtaan lattian v\xc3\xa4lill\xc3\xa4 saataisiin mahdollisimman pieneksi, monissa yksityiskodeissa ja my\xc3\xb6s julkisissa k\xc3\xa4ym\xc3\xa4l\xc3\xb6iss\xc3\xa4 k\xc3\xa4ytet\xc3\xa4\xc3\xa4n WC-tohveleita (jap. \xe3\x83\x88\xe3\x82\xa4\xe3\x83\xac\xe3\x82\xb9\xe3\x83\xaa\xe3\x83\x83\xe3\x83\x91, toilet slipper), jotka on asetettu WC:n oven eteen k\xc3\xa4ytett\xc3\xa4v\xc3\xa4ksi WC:n sis\xc3\xa4puolella ja jotka kuuluu my\xc3\xb6s riisua heti WC:st\xc3\xa4 poistumisen j\xc3\xa4lkeen. Ne toimivat my\xc3\xb6s osoituksena siit\xc3\xa4, onko WC varattu vai ei. Ne voivat olla vain pari kumitossuja, koristeltuja tohveleita, joissa on esimerkiksi animehahmojen kuvia pienille lapsille tai jopa el\xc3\xa4inten karvasta valmistettuja tohveleita varakkaammille. Ulkomaalaisten yleinen faux pas on unohtaa ottaa tohvelit pois jalasta WC-k\xc3\xa4ynnin j\xc3\xa4lkeen ja k\xc3\xa4ytt\xc3\xa4\xc3\xa4 tohveleita muualla rakennuksessa, sekoittaen puhtaan ja ep\xc3\xa4puhtaan alueen.\n_START_SECTION_\nJulkiset k\xc3\xa4ym\xc3\xa4l\xc3\xa4t\n_START_PARAGRAPH_\nJulkisia k\xc3\xa4ym\xc3\xa4l\xc3\xb6it\xc3\xa4 on runsaasti ymp\xc3\xa4ri Japania, esimerkiksi tavarataloissa, supermarketeissa, kirja- ja levykaupoissa, puistoissa, ruokakaupoissa ja kaikilla rautatieasemilla syrj\xc3\xa4isimpi\xc3\xa4 lukuun ottamatta. Joissain vanhoissa julkisissa k\xc3\xa4ym\xc3\xa4l\xc3\xb6iss\xc3\xa4 ei ole ovia, joten niiss\xc3\xa4 pisuaareja k\xc3\xa4ytt\xc3\xa4v\xc3\xa4t miehet ovat ohikulkijoiden n\xc3\xa4ht\xc3\xa4vill\xc3\xa4. Ei kuitenkaan ole harvinaista n\xc3\xa4hd\xc3\xa4 japanilaisten miesten virtsaavan julkisesti, humaltuneena tai ei._NEWLINE_Monissa julkisissa k\xc3\xa4ym\xc3\xa4l\xc3\xb6iss\xc3\xa4 on nyky\xc3\xa4\xc3\xa4n sek\xc3\xa4 l\xc3\xa4nsimaalaistyylinen ett\xc3\xa4 japanilaistyylinen WC, monissa taas vain jommankumman tyyppinen WC. Esimerkiksi monilla rautatieasemilla Tokion alueella ja kouluissa ymp\xc3\xa4ri Japania on vain kyykkyk\xc3\xa4ym\xc3\xa4l\xc3\xb6it\xc3\xa4. Lis\xc3\xa4ksi junissa, puistoissa, temppeleiss\xc3\xa4, perinteisiss\xc3\xa4 ravintoloissa ja vanhoissa rakennuksissa on tyypillisesti vain japanilaistyylisi\xc3\xa4 k\xc3\xa4ym\xc3\xa4l\xc3\xb6it\xc3\xa4. L\xc3\xa4nsimaiseen k\xc3\xa4ym\xc3\xa4l\xc3\xa4\xc3\xa4n osoitetaan yleens\xc3\xa4 kanjeilla \xe6\xb4\x8b\xe5\xbc\x8f (y\xc5\x8dshiki), englannin kielen sanoilla "Western-style", k\xc3\xa4ym\xc3\xa4l\xc3\xa4tyypin symbolilla tai n\xc3\xa4iden kolmen mill\xc3\xa4 tahansa yhdistelm\xc3\xa4ll\xc3\xa4. Invalideille tarkoitetut k\xc3\xa4ym\xc3\xa4l\xc3\xa4t ovat aina l\xc3\xa4nsimaalaistyylisi\xc3\xa4._NEWLINE_WC-paperia on saatavilla yleens\xc3\xa4 mutta ei aina, joten monet japanilaiset kantavat mukanaan pieni\xc3\xa4 nen\xc3\xa4liinapakkauksia k\xc3\xa4ytett\xc3\xa4v\xc3\xa4ksi WC-paperina. T\xc3\xa4m\xc3\xa4ntyyppisi\xc3\xa4 pakkauksia annetaan rutiininomaisesti jalankulkijoille mainoksina. Kolikkok\xc3\xa4ytt\xc3\xb6isi\xc3\xa4 WC-paperiautomaatteja on joskus asennettu k\xc3\xa4ym\xc3\xa4l\xc3\xb6iden ulkopuolelle viimeiseksi keinoksi ep\xc3\xa4toivoisille tai huonosti valmistautuneille._NEWLINE_Monissa julkisissa k\xc3\xa4ym\xc3\xa4l\xc3\xb6iss\xc3\xa4 ei ole saippuaa k\xc3\xa4sien pesuun tai pyyhkett\xc3\xa4 k\xc3\xa4sien kuivaamiseen. Monet kantavatkin t\xc3\xa4lt\xc3\xa4 varalta mukanaan nen\xc3\xa4liinaa ja jotkut jopa saippuaa. Joissain k\xc3\xa4ym\xc3\xa4l\xc3\xb6iss\xc3\xa4 on voimakkaat kuivauskoneet, jotta paperipyyhkeist\xc3\xa4 kertyv\xc3\xa4n j\xc3\xa4tteen m\xc3\xa4\xc3\xa4r\xc3\xa4\xc3\xa4 saataisiin v\xc3\xa4hennetty\xc3\xa4. K\xc3\xa4sienkuivauskoneet ja hanat on usein varustettu liikkeentunnistimilla vaivan s\xc3\xa4\xc3\xa4st\xc3\xa4miseksi. Jotkut eiv\xc3\xa4t yksinkertaisesti pese k\xc3\xa4si\xc3\xa4\xc3\xa4n, mit\xc3\xa4 kuitenkin pidet\xc3\xa4\xc3\xa4n Japanissa yht\xc3\xa4 pahana k\xc3\xb6mm\xc3\xa4hdyksen\xc3\xa4 kuin muissakin kulttuureissa. Puhtausasteikon h\xc3\xa4nt\xc3\xa4p\xc3\xa4\xc3\xa4h\xc3\xa4n asettuvat rautatieasemien ja puistojen julkiset k\xc3\xa4ym\xc3\xa4l\xc3\xa4t.\n_START_SECTION_\nKulttuuri\n_START_PARAGRAPH_\nJapanin kulttuurissa puhtautta pidet\xc3\xa4\xc3\xa4n t\xc3\xa4rke\xc3\xa4n\xc3\xa4, ja esimerkiksi joitakin japanin kielen "puhdasta" tarkoittavia sanoja voidaan k\xc3\xa4ytt\xc3\xa4\xc3\xa4 kuvaamaan my\xc3\xb6s kauneutta. Sana kirei (jap. \xe3\x81\x8d\xe3\x82\x8c\xe3\x81\x84) voidaan k\xc3\xa4\xc3\xa4nt\xc3\xa4\xc3\xa4 sanoin "kaunis" tai "puhdas", "siisti".  Maassa on suuret markkinat deodoranteille ja ilmanraikastimille, jotka tuovat k\xc3\xa4ym\xc3\xa4l\xc3\xa4\xc3\xa4n raikkaan tuoksun. Er\xc3\xa4s yhti\xc3\xb6 on jopa kehitt\xc3\xa4nyt ruoan kanssa otettavan pillerin, jonka v\xc3\xa4itet\xc3\xa4\xc3\xa4n tekev\xc3\xa4n suoliston tuotokset hajuttomiksi._NEWLINE_Usein tiiviiss\xc3\xa4 japanilaisten kaupunkien elinolosuhteissa ja perinteisten japanilaisten rakennusten lukottomissa huoneissa k\xc3\xa4ym\xc3\xa4l\xc3\xa4 saattaa olla yksi harvoista yksityisyyden sallivista huoneista. Joissain k\xc3\xa4ym\xc3\xa4l\xc3\xb6iss\xc3\xa4 on kirjahylly, joihinkin menn\xc3\xa4\xc3\xa4n sanomalehden kanssa. K\xc3\xa4ym\xc3\xa4l\xc3\xa4t on aina erotettu kylpyhuoneesta kun mahdollista. T\xc3\xa4m\xc3\xa4 johtuu puhtaan ja ep\xc3\xa4puhtaan m\xc3\xa4\xc3\xa4rittelev\xc3\xa4st\xc3\xa4 etiikasta. Erottelu on myyntietu vuokrattavissa asunnoissa._NEWLINE_Sek\xc3\xa4 perinteiset kyykkyk\xc3\xa4ym\xc3\xa4l\xc3\xa4t ett\xc3\xa4 uudet high-tech-k\xc3\xa4ym\xc3\xa4l\xc3\xa4t voivat aiheuttaa h\xc3\xa4mmennyst\xc3\xa4 ulkomaalaisessa, joka ei ole tottunut niihin. K\xc3\xa4ym\xc3\xa4l\xc3\xa4\xc3\xa4 k\xc3\xa4ytt\xc3\xa4vist\xc3\xa4 ulkomaalaisista, jotka painelevat summanmutikassa ohjauspaneelin nappeja uteliaisuudesta tai etsiess\xc3\xa4\xc3\xa4n huuhtelua ja yht\xc3\xa4kki\xc3\xa4 saavat kauhistuksekseen suihkun sukuelimiins\xc3\xa4 tai per\xc3\xa4aukkoonsa, on tehty humoristisia raportteja. Vesisuihkun jatkuessa muutamia sekunteja henkil\xc3\xb6n hyp\xc3\xa4tty\xc3\xa4 yl\xc3\xb6s henkil\xc3\xb6 itse tai kylpyhuone on kastunut. Monissa japanilaisissa k\xc3\xa4ym\xc3\xa4l\xc3\xb6iss\xc3\xa4 onkin lyhyt k\xc3\xa4ytt\xc3\xb6opas englannin kielell\xc3\xa4 ohjauspaneelin l\xc3\xa4hell\xc3\xa4, tai paneelin napeissa on englanninkielinen teksti kulttuuri\xc5\xa1okin lievitt\xc3\xa4miseksi.\n_START_SECTION_\nYmp\xc3\xa4rist\xc3\xb6\n_START_PARAGRAPH_\nNykyaikaisten washlet-istuinten ymp\xc3\xa4rist\xc3\xb6vaikutukset eroavat tavallisten vesiklosettien vaikutuksista. Modernit WC:t k\xc3\xa4ytt\xc3\xa4v\xc3\xa4t v\xc3\xa4hemm\xc3\xa4n vett\xc3\xa4 kuin vanhat, ja itsepuhdistavat vaihtoehdot v\xc3\xa4hent\xc3\xa4v\xc3\xa4t my\xc3\xb6s puhdistusaineen k\xc3\xa4ytt\xc3\xb6\xc3\xa4. Jotkut WC:t jopa muuttavat k\xc3\xa4ytetyn veden m\xc3\xa4\xc3\xa4r\xc3\xa4\xc3\xa4 riippuen siit\xc3\xa4, pidet\xc3\xa4\xc3\xa4nk\xc3\xb6 istuinrengasta ylh\xc3\xa4\xc3\xa4ll\xc3\xa4 (miehen virtsatessa) vai ei. Ne kuluttavat my\xc3\xb6s v\xc3\xa4hemm\xc3\xa4n WC-paperia. Toisaalta t\xc3\xa4m\xc3\xa4ntyyppiset WC:t kuluttavat my\xc3\xb6s s\xc3\xa4hk\xc3\xb6\xc3\xa4: niiden arvioidaan viev\xc3\xa4n noin viisi prosenttia keskim\xc3\xa4\xc3\xa4r\xc3\xa4isen japanilaisen kodin s\xc3\xa4hk\xc3\xb6nkulutuksesta. Maaseutualueille on suunniteltu my\xc3\xb6s WC:it\xc3\xa4, jotka kuluttavat vett\xc3\xa4 hyvin v\xc3\xa4h\xc3\xa4n tai ei lainkaan. Niit\xc3\xa4 pidet\xc3\xa4\xc3\xa4n my\xc3\xb6s h\xc3\xa4t\xc3\xa4k\xc3\xa4ym\xc3\xa4l\xc3\xb6in\xc3\xa4 maanj\xc3\xa4ristysten sattuessa.\n_START_SECTION_\nTalous\n_START_PARAGRAPH_\nToto on maailman suurin WC:iden, mukaan lukien washlet-istuinten, tuottaja. Washletteja ja muita WC-tuotteita valmistavat my\xc3\xb6s Inax, NAIS ja Panasonic. Maailmanlaajuinen korkeateknologisten WC:iden markkina oli noin 800 miljoonan dollarin suuruinen vuonna 1997. Suurimmalla valmistajalla Totolla on 65 prosentin markkinaosuus, ja toiseksi suurin on Inax 25 prosentin osuudellaan. Washlet-istuinten p\xc3\xa4\xc3\xa4markkina on edelleen Japani, ja Toto on ilmoittanut myynnin ulkomailla muodostavan vain viisi prosenttia kokonaistuotosta. T\xc3\xa4rkein ulkomainen markkina on Kiina, jossa Toto myy yli miljoona washlet-istuinta vuodessa. Yhdysvalloissa myynti on pient\xc3\xa4, vaikka se kasvoikin 600 istuimesta kuukaudessa vuonna 2001 tuhanteen istuimeen kuukaudessa vuonna 2003. Euroopassa Toto myy vain 5\xc2\xa0000 istuinta vuodessa. Vaikka suurin osa eurooppalaisista pit\xc3\xa4isi japanilaistyyppisi\xc3\xa4 washlet-istuimia l\xc3\xa4hinn\xc3\xa4 kuriositeettina, niiden asennusten m\xc3\xa4\xc3\xa4r\xc3\xa4 on kasvussa. T\xc3\xa4m\xc3\xa4 johtuu p\xc3\xa4\xc3\xa4osin vammaisten tarvitsemista erikoisistuimista. Vamman tyypist\xc3\xa4 riippuen joillakin voi olla vaikeuksia itsens\xc3\xa4 puhdistamisessa WC:n k\xc3\xa4yt\xc3\xb6n j\xc3\xa4lkeen. Vesisuihkua ja kuivainta k\xc3\xa4ytt\xc3\xa4v\xc3\xa4t WC-istuimet sallivat puhdistautumisen ilman erillist\xc3\xa4 apua._NEWLINE_Huonoille myyntiluvuille Japanin ulkopuolella on useita syit\xc3\xa4. Er\xc3\xa4s p\xc3\xa4\xc3\xa4syy on se, ett\xc3\xa4 tottuminen washletin ideaan vie aikaa. Myyntiluvut olivat alhaisia my\xc3\xb6s Japanissa, kun laite tuotiin markkinoille vuonna 1980, mutta muutaman vuoden j\xc3\xa4lkeen myynti alkoi kohentua huomattavasti vuodesta 1985 l\xc3\xa4htien. Vuoden 1990 tienoilla kymmeness\xc3\xa4 prosentissa japanilaisista kodeista oli washlet, ja luku kasvoi huomattavasti yli 50 prosenttiin vuonna 2002. Toto odottaa samanlaista parannusta myynniss\xc3\xa4 ulkomailla seuraavien vuosien aikana. Toinen syy on s\xc3\xa4hk\xc3\xb6liit\xc3\xa4nn\xc3\xa4n puute WC-istuimen l\xc3\xa4hell\xc3\xa4. L\xc3\xa4hes kaikissa japanilaisissa k\xc3\xa4ym\xc3\xa4l\xc3\xb6iss\xc3\xa4 on pistorasia istuimen takana, toisin kuin monissa ulkomaisissa WC:iss\xc3\xa4. Australiassa, Uudessa-Seelannissa, Irlannissa, Yhdistyneess\xc3\xa4 kuningaskunnassa ja monissa muissa valtioissa veden tai paikkojen, joissa henkil\xc3\xb6 voi kastua, l\xc3\xa4helle asennettavat pistorasiat on kielletty terveys- tai turvallisuussyist\xc3\xa4. Lis\xc3\xa4ksi Euroopassa perinteinen l\xc3\xa4nsimainen bidee toimii washletin kilpailijana, ja yhdysvaltalaiset eiv\xc3\xa4t taas ole tottuneita mink\xc3\xa4\xc3\xa4nlaiseen bideeseen.'